Treinbotsing: ‘Meer as 100 beseer’; oorsaak bekendFoto: ER24 Metrorail het Donderdag gesê die botsing tussen twee treine wat omstreeks 06:25 naby die Elandsfontein-stasie aan die Oos-Rand plaasgevind het, was die gevolg van kragkabels wat in die vroeë oggendure gesteel is. Maroela Media het vroeër berig volgens ER24 is een mens dood en minstens 50 mense beseer nadat een trein teen die kant van ŉ tweede trein gebots het. Metrorail het later gesê altesaam 102 passasiers is in die ongeluk beseer. Die eerste trein was van Pretoria na Johannesburg op pad, terwyl die tweede trein leeg was en na Leralla op pad was. Goodman Matampi, Metrorail se waarnemende provinsiale bestuurder, het gesê ten tyde van die botsing is die treine tussen Olifantsfontein en Elandsfontein handmatig bedryf weens die kragkabels wat gesteel is. Foto: ER24 Volgens Matampi was al vier oorhoofse kragkabels vanaf Germiston na Kempton Park buite werking. Hy het gesê die treindiens in die gebied is opgeskort totdat die tegniese span ŉ veilige alternatiewe lyn kan identifiseer. “’n Man in die tweede trein is tydens die botsing dood. Ons stel tans ondersoek in hoekom hy op ŉ leë trein was wat nie in gebruik was nie,” het Matampi gesê. Metrorail het gesê ŉ tydelike reëling is ingestel om passasiers tegemoet te kom terwyl die treindienste nie ten volle funksioneer nie. Treine van Pretoria af sal by Kaalfontein omdraai, terwyl busse tussen Kaalfontein en Germiston gebruik sal word. Vanaf Johannesburg sal treine by Germiston omdraai en ŉ pendeltreindiens sal tussen Leralla en Kaalfontein gebruik word. Matampi het gesê ŉ tegniese span is aangestel om die botsing te ondersoek.